Bejaarde branderplankryer sterf by JeffreysbaaiArgieffoto (Foto: NeuPaddy, Pixabay) ŉ 87-jarige branderplankryer is Sondagmiddag dood in die see by Jeffreysbaai in die Oos-Kaap. Rieghard Jansen van Rensburg, stasiebevelvoerder van die Nasionale Seereddingsinstituut (NSRI), het gesê sy span is omstreeks 12:00 ontbied na ŉ toneel waar ŉ branderplankryer vermoedelik in die moeilikheid beland het. “Sy familie, omstanders en ander branderplankryers het hom reeds uit die water gehaal toe ons by die toneel opgedaag het,” het Van Rensburg verduidelik. “Hy het saam met sy familie branderplank gery toe hy sy bewussyn in die water verloor het.” Van Rensburg het gesê KPR is op die man toegepas, maar alle pogings om hom by te bring, was tevergeefs. Hy is op die toneel dood verklaar, vermoedelik weens natuurlike oorsake. “Ons betoon ons medelye aan die vriende en familie van die man.”